ไทยรีฯ คาดปีไก่เบี้ยชีวิตโต 10%
สำนักวิจัยไทยรีฯ คาดปี 2560 ธุรกิจประกันชีวิตวิ่งแรงโต 10% ส่วนประกันวินาศภัยโต 3-3.5%
2 ม.ค. 2560

สำนักวิจัยไทยรีฯ คาดปี 2560 ธุรกิจประกันชีวิตวิ่งแรงโต 10% ส่วนประกันวินาศภัยโต 3-3.5%
สำนักวิจัยและสถิติ บริษัท ไทยรับประกันภัยต่อ และบริษัท ไทยรีประกันชีวิต คาดว่าปี 2560 ธุรกิจประกันวินาศภัยจะเติบโต 3-3.5% และธุรกิจประกันชีวิตจะเติบโต 9.5-10% โดยประเภทธุรกิจที่มีแนวโน้มเติบโตสูง คือ ประกันอุบัติเหตุส่วนบุคคล และประกันสุขภาพ เนื่องจากนโยบายกระตุ้นเศรษฐกิจของภาครัฐผ่านการใช้จ่ายและการลงทุนในโครงสร้างพื้นฐานด้านคมนาคม และการฟื้นตัวของเศรษฐกิจของประเทศคู่ค้าที่สำคัญของไทย
อย่างไรก็ตาม ธุรกิจประกันวินาศภัยอาจเติบโตสูงกว่า 15% หากรัฐบาลตัดสินใจนำระบบการรักษาพยาบาลข้าราชการมาให้ภาคธุรกิจประกันภัยเอกชนบริหารจัดการภายในสิ้นปี 2560 ซึ่งจะเป็นวงเงินสูงมากถึง 6 หมื่นล้านบาท
สำนักวิจัยฯ ยังระบุว่า ธุรกิจประกันวินาศภัยและธุรกิจประกันชีวิตต่างพึ่งพาผลตอบแทนจากการถือตราสารหนี้ที่เป็นพันธบัตรรัฐบาลในสัดส่วนที่ค่อนข้างสูง ขณะที่ปี 2560 มีความเป็นไปได้มากที่ผลตอบแทนพันธบัตรระยะยาวจะมีทิศทางปรับตัวลดลง แม้ว่าเศรษฐกิจประเทศสำคัญๆ ของโลกรวมถึงไทยจะไม่แย่ไปกว่าปี 2559 แต่ความผันผวนจะทวีความรุนแรงมากยิ่งขึ้น โดยปี 2558 ธุรกิจประกันวินาศภัยพึ่งพาผลตอบแทนจากการถือพันธบัตรสัดส่วน 20.5% ธุรกิจประกันชีวิตมีสัดส่วน 49.9% ขณะที่ปี 2559 อัตราดอกเบี้ยนโยบายของไทยถูกตรึงไว้ที่ 1.5% จนถึงสิ้นปี
นายอานนท์ วังวสุ นายกสมาคมประกันวินาศภัยไทย คาดว่าปี 2560 ธุรกิจประกันวินาศภัยมีแนวโน้มเติบโต 2.03-3.2% หรือมีเบี้ยรับรวม 2.2-2.23 แสนล้านบาท โดยได้รับปัจจัยสนับสนุนจากการลงทุนของภาครัฐและภาคเอกชนที่เพิ่มขึ้น และผลจากการส่งเสริมการประกันภัยของภาครัฐ
ขณะที่ปี 2559 คาดว่าเบี้ยรับรวมของประกันวินาศภัยทั้งระบบจะเติบโต 3-3.5% อยู่ที่ 2.16 แสนล้านบาท ผลจากมาตรการกระตุ้นเศรษฐกิจของภาครัฐในไตรมาสสุดท้ายของปี แม้จะมีภาวะการแข่งขันที่รุนแรง โดยเฉพาะการประกันภัยรถยนต์ที่อัตราเบี้ยลดลงอย่างมาก